3-årige August Jensen fra Gandrup sætter lyd på den gule plastikgummiged, som han leger med på gangen på Børnekræftafdelingen på Aalborg Universitetshospital sammen med legehelten Laura Borg. August klukker af grin, når Laura også laver lyde for gummigeden. Det er ikke altid den 3-årige dreng har så meget at grine af, for i februar fik August konstateret leukæmi. Det betyder blandt andet, at sommerferien skal tilbringes på sygehuset, men i dag har August og hans forældre fået besøg af legehelten Laura Borg, og så går det lidt nemmere. -	Vi forsøger at få lidt aktivitet, bevægelse og leg ind i dagligdagen på sygehuset, og sørger for, at der sker lidt for børnene, så det ikke er så kedeligt at være indlagt, siger Laura Borg: Legehelte på 21 hospitaler Det er Børneulykkesfonden, der har etableret Legeheltene. De leger med børn på 21 hospitaler rundt om i Danmark. Legeheltene arbejder for at skabe mere leg og bevægelse for de ca. 60.000 børn mellem 1-14 år, der hvert år indlægges i Danmark. En leg, som forældrene sætter pris på. -	Man er jo på hele tiden, men når legehelten kommer på besøg, så kan man som forældre få et afbræk. Børnene elsker det, for så sker der også lidt, i stedet for at det hele tiden bare er sygehus, blodprøver og alt det andet, siger Mette Jensen, der er mor til August. I sommerferien er der kun få børn indlagt. August skal til behandling hver anden dag på sygehuset, og det kan være ensomt. Derfor er han glad for at få besøg af en legehelt. -	I sommerferien er der virkeligt stille på afdelingen. Der er ikke ret mange andre børn at lege med og personalet er også lidt på sommerferie. Der er virkeligt stille, så det er vigtigt at der sker lidt, siger legehelten Laura Borg. Bevægelse i hverdagen Hvis børn er inaktive i længere perioder, kan det have store konsekvenser for deres udvikling. Legeheltenes mål med at bringe fysisk aktivitet ind på hospitalerne er, at sikre at børnenes udvikling ikke går i stå under indlæggelsen. Legeheltene forsøger derfor at lave bevægelsesfyldte lege, der stimulerer og udfordrer børnene, og som derved bidrager positivt til børnenes fysiske, kognitive og sociale udvikling. -	August snakker altid om legehelten, når vi skal herhen. Det er noget han glæder sig til hver gang han skal herhen, siger Mette Jensen. Laura Borg har været legehelt i fire år på sygehusene i Aalborg og Hjørring. Hun kommer tæt ind på livet af både forældre og børn. -	August stod og ventede på mig ude i gangen, da jeg kom. Man føler virkeligt at man kommer og gør en forskel, og børnene glæder sig til at lege med en, siger Laura Borg.

Opsummering:
Aalborg Universitets Hospital har sommeren over besøg af legehelte, der skal give børnene og deres forældre et frirum fra sygdommen.